Items per datum gefilter: September 2018
Maandag 03 September 2018 20:33
Ek glo daar is min mense wat nie 'n sagte plekkie vir kwikkies het nie. Hierdie voëltjie lyk altyd vriendelik en gelukkig – seker maar die stertjie wat so op en af wip. Soos Boerneef sê: "Die kwikkie stap en pik kordaat / hy's 'n pikkie na my hart."
As kleuter is ek die wolhaarstorie vertel dat mens 'n kwikkie kan vang deur sout op sy stert te gooi. (Later aan het ek gehoor dat dit eintlik van alle voëltjies gesê word.) Wat my aan hierdie storie laat glo het, is daardie etiket op die sout waar 'n seuntjie dit wel regkry om sout oor 'n voëltjie se stert te strooi.
Die eerste deel van kwikstert, nl. kwik (soms ook kweek) beteken 'lewendig' en kom ook voor in kwiksilwer, verkwik en kweek(gras) – daardie lewenskragtige gras. In Engels word gepraat van "the quick and the dead".